פעמים רבות פונים לקוחות למשרדי בשאלה האם עומדת להם זכות קיזוז כנגד צד שני. זכות זו הינה כלי רב עוצמה והשימוש בה, במידה והדבר ניתן, יכול לחסוך הליך משפטי ארוך ויקר. לרוב הסיפור דומה: פלוני חייב כסף לאלמוני אולם יש לו טענות כלפי אלמוני המקימות לו זכות לקבלת כספים מאלמוני. לפיכך, מבקש פלוני לקזז את חובו כנגד הכספים שאלמוני חייב לו.
במדור זה תינתן סקירה תמציתית באשר לנסיבות בהן ניתן להפעיל את זכות הקיזוז.זכות הקיזוז יכולה לנבוע משני מקורות אפשריים: האחד הוא מן ההסכם בין הצדדים והשני הוא מכח הוראות חוק החוזים (חלק כללי) תשל"ג-1973 (להלן:"החוק"). במדור זה אתייחס לזכות הקיזוז הקנויה מכח החוק, אולם אדגיש כי על מנת להרחיב את קשת האפשרויות לשימוש בזכות הקיזוז מומלץ להתייחס אליה מראש בהסכם שבין הצדדים.
הביטוי "חיוב קצוב" פורש בפסיקה כסכום הניתן לחישוב על פי חישוב אריתמטי פשוט, להבדיל, מסכום המבוסס על הערכה, השערה או אומדן. כך למשל, חוב הנובע מפגיעה במוניטין או אובדן רווחים, אינו בגדר חיוב קצוב, שכן זה אינו ניתן לחישוב אריתמטי פשוט. הביטוי "עסקה אחת" פורש בפסיקה באופן שהכוונה הינה לעסקה מסחרית העומדת בפני עצמה, הניתנת לניתוק מסחרי מעסקה אחרת שבין אותם צדדים, גם אם קיימת מסגרת עסקית רחבה יותר ביניהם. כך למשל, אם קיים בין צדדים "הסכם מסגרת" לשיווק, אך כל משלוח של סחורה הינו עסקת מכר עצמאית בין הצדדים הניתנת לניתוק מהסכם המסגרת אזי אין המדובר בעסקה אחת. חשוב להדגיש, כי בפסיקה נקבע כי ההבחנה בין עסקה אחת לעסקאות נפרדות הינה שאלה עובדתית אשר תיבחן על פי עובדותיו של כל מקרה לגופו. במידה והמקרה חוסה תחת אחת משתי אפשרויות הקיזוז, יש לשים לב כי קיימים שני תנאים נוספים להפעלת זכות הקיזוז מכח החוק. האחד הוא שהגיע מועד פירעונם של החיובים, והשני שניתנה הודעה בדבר הקיזוז לצד השני. לעניין מתן ההודעה יודגש, כי "אין קיזוז ללא הודעת קיזוז". ואולם, הכלל כפי שהותווה בפסיקה הוא, כי אין מחמירים בנוגע לדרך מתן ההודעה. בעניין זה נפסק כי אין הכרח שההודעה תינתן בצורה פורמאלית מסוימת (כגון בכתב), אלא אם כן הותנה כך במפורש בחוזה בין הצדדים. עוד נפסק כי בנסיבות מתאימות אף התנהגות יכולה להוות הודעה מספקת.
* "איילת רייך – משרד עורכי דין" מתמחה בקיבוצים, מושבים, תאגידים ובתחום המסחרי-חקלאי.
 עו"ד אירית מרקס, תרופות בדיני חוזים הלכה ומעשה, עמ' 664.
 עא 725/87 חברת ביר-טל סחר מזון בע"מ נ' חברת אוליבס בע"מ פ"ד מד(1), /77.
 עא 1776/97 ליבוביץ- בית מלאכה לתפירה נ' גדעון אוברזון- תעשיות אונה (1976) בע"מ נד(3) 49.